b"\n_START_ARTICLE_\nUnitat dels Fusellers de la Sitx\n_START_SECTION_\nPrincipi\n_START_PARAGRAPH_\nLa unitat dels fusellers de la Sitx fou creada a K\xc3\xadev el 13 de novembre del 1917 per un comit\xc3\xa8. Els seus primers reclutes eren antics soldats dels campaments de l'ex\xc3\xa8rcit austrohongar\xc3\xa8s escapats dels camps de presoners de guerra russos. Es van establir a K\xc3\xadev per participar en l'establiment d'un estat ucra\xc3\xafn\xc3\xa8s. A finals de gener del 1918, la unitat s'organitz\xc3\xa0 en tres companyies, comandades respectivament pels capitans Roman Suixko, Ivan Txmola i Vassil Kutxabski. Sota el comandament del coronel Ievh\xc3\xa8n Konov\xc3\xa0lets la unitat va defensar K\xc3\xadev contra una insurrecci\xc3\xb3 bolxevic. M\xc3\xa9s tard es va tornar a enfrontar a les forces d'invasi\xc3\xb3 bolxevic i assegur\xc3\xa0 la retirada del govern de la Rep\xc3\xbablica Popular d'Ucra\xc3\xafna a Jit\xc3\xb2mir. Despr\xc3\xa9s de la represa de K\xc3\xadev l'1 de mar\xc3\xa7 de 1918, la unitat va ser assignada a la protecci\xc3\xb3 de les institucions p\xc3\xbabliques i a la preservaci\xc3\xb3 de l'ordre p\xc3\xbablic a la ciutat._NEWLINE_Quan el hetman Pavl\xc3\xb2 Skoropadski va arribar al poder el 29 d'abril de 1918 per un cop d'Estat, la unitat es va negar a obeir-lo i va ser desarmada per les tropes alemanyes. Els soldats del regiment es van sumar a altres unitats militars, incloent la de Petr\xc3\xb2 Bolbotxan en el seu Segon Regiment Zaporoja, o a les mil\xc3\xadcies. M\xc3\xa9s tard, amb el consentiment de l'hetman, es va autoritzar un reagrupament parcial de la unitat i a finals d'agost del 1918 es va formar un destacament a Bila Tserkva. Aquest destacament d'aproximadament 1.200 homes va ser dividits en un regiment d'infanteria compost per una companyia de metralladores, una tropa de reconeixement, una bateria d'artilleria i una unitat t\xc3\xa8cnica._NEWLINE_El destacament va jugar un paper clau en el derrocament de l'hetman Pavl\xc3\xb2 Skoropadski en comen\xc3\xa7ar la revolta de Bila Tserkva i en aconseguir una vict\xc3\xb2ria decisiva sobre les forces de Pavl\xc3\xb2 Skoropadski el 18 de novembre a Motov\xc3\xadlivka. Durant el setge de K\xc3\xadev, el destacament es refor\xc3\xa7\xc3\xa0 considerablement fins a 11.000 homes i despr\xc3\xa9s fins a 25.000 al principis del mes de desembre, quan es van incorporar dues divisions, la del Dni\xc3\xa8per i la del Mar Negre. Despr\xc3\xa9s de la presa de K\xc3\xadev els dies 14 i 15 de desembre de 1918, el destacament va ser dissolt en unitats m\xc3\xa9s petites.\n_START_SECTION_\nFinal\n_START_PARAGRAPH_\nEn el segon per\xc3\xadode de la guerra d'Ucra\xc3\xafna i la Uni\xc3\xb3 Sovi\xc3\xa8tica, a partir de gener de 1919, la divisi\xc3\xb3 dels Fusellers de la Sitx es va dividir en tres grups de combat, que es van situar en diverses direccions diferents per bloquejar l'ofensiva bolxevic a K\xc3\xadev. Despr\xc3\xa9s d'haver patit grans p\xc3\xa8rdues al febrer de 1919, la divisi\xc3\xb3 dels Fusellers de la Sitx va retrocedir i es va consolidar com a Cos dels fusellers Sitx, amb prop de 7.000 homes. Malgrat una retirada a Berd\xc3\xadtxiv, el Cos va continuar lluitant en les regions de Xepetivka i Kr\xc3\xa8menets._NEWLINE_Al juliol, va ser rebatejat com a Grup de Fusellers de la Sitx i fou assignat al grup armat del coronel Arnold Wolf per dur a terme un atac contra K\xc3\xadev. Aquest grup d'uns 8.600 homes estava compost per sis regiments d'infanteria, sis regiments d'artilleria, un regiment de cavalleria, una unitat autopropulsada, i diversos trens blindats. Despr\xc3\xa9s de lluitar en el cam\xc3\xad de  K\xc3\xb2rosten, el grup va tornar a Xepetivka quan es va obrir un nou front amb Anton Denikin._NEWLINE_A mitjan octubre, el Cos va ser transferit a aquest front. El grup va patir greus p\xc3\xa8rdues i fou presa de malalties. A prop de Starokostiant\xc3\xadniv, el 6 de gener de 1919, el Cos va decidir desmobilitzar-se. Els membres d'aquest \xc3\xb2rgan es van unir a unitats partisanes, altres van ser internats pels polonesos des de la primavera del 1920"